Alexander Avenarius

Prof. PhDr. Alexander Avenarius, CSc. (* 16. máj 1942, Martin – † 26. október 2004, Bratislava) bol slovenský historik, byzantológ, ktorý sa zaoberal dejinami a kultúrou Byzancie a Slovanov. Bol synovcom spisovateľa Ladislava Mňačka. Alexander Avenarius bol tiež medzinárodným biografickým centrom pri University of Cambridge v roku 1991 nominovaný na ocenenie Muž roka za vedeckú činnosť 

 Životopis 
Bol synom ruského šľachtického emigranta; jeho matka pochádzala z moravskej rodiny z Valašských Kloboukov. Študoval archívnictvo na Filozofickej fakulte UK v Bratislave.

Pôsobil v Slovenskej akadémii vied. Vo svojej vedeckej práci sa zameral na staršie dejiny východnej Európy. Počas normalizácie nemohol z politických dôvodov pokračovať vo vedeckej práci a pracoval v Slovenskom pamiatkovom ústave v Bratislave. Odvtedy sa venoval aj dejinám umenia. Za pomoci jeho strýka Ladislava Mňačka sa mu podarilo vydať svoju prvú vedeckú monografiu Die Awaren in Europa (Bratislava – Amsterdam 1974), ktorá mu získala dobré meno v zahraničných vedeckých kruhoch. Postupne sa začal venovať aj dejinám Byzancie a východnej Európy. Od roku 1984 pracoval v Historickom ústave SAV. V roku 1988 obhájil svoju kandidátsku prácu. Po roku 1989 krátko pôsobil na zahraničných univerzitách v Bonne, Paríži, Pise, Mníchove a Münsteri. Na Filozofickej fakulte UK v Bratislave založil špecializáciu byzantológia a súčasne prednášal aj na Trnavskej univerzite v Trnave. Nakoniec jeho pedagogická činnosť skončila na Pravoslávnej bohosloveckej fakulte Prešovskej univerzity, kde sa v roku 1998 habilitoval za docenta a v roku 2002 bol vymenovaný za profesora.

 Spomienka 
Meno Alexandra Avenaria ako najvplyvnejšieho byzantológa na Slovensku stále rezonuje najmä na pracoviskách, kde byzantológiu ako odbor zakladal, teda na univerzitách v Bratislave, Prešove či Trnave. Pravoslávna bohoslovecká fakulta Prešovskej univerzity v Prešove spolu s Historickým odborom Matice slovenskej zorganizovala v dňoch 21.22. októbra 2024 medzinárodnú vedeckú konferenciu Byzantský humanizmus v kontexte súčasných humanizmov pri príležitosti 20. výročia úmrtia profesora Avenaria, známeho práve svojím humanizmom a obetavosťou. Konferencia sa konala v priestoroch Pravoslávnej bohosloveckej fakulty PU v Prešove. Vystúpili na nej odborníci zo zahraničia (Severné Macedónsko, Izrael, Ukrajina, Česko), z domáceho prostredia (FiF UK, FF PU, PBF PU), no príležitosť vystúpiť s príspevkom dostali aj mladí výskumníci – študenti magisterského a doktorandského štúdia. V rámci konferencie bola uskutočnená aj spomienka, kde bola odslúžená pravoslávna panychída so spomienkami a zaznel aj prednes byzantského spevu v podaní domáceho zboru sv. Kassiany Hymnografky a profesionálneho byzantského speváka doc. Viktora Nedeského (Severné Macedónsko).
náhľad|Panychída za Alexandra Avenaria v rámci konferencie Byzantský humanizmus v kontexte súčasných humanizmov na Pravoslávnej bohosloveckej fakulte PU v Prešove

Okrem Pravoslávnej bohosloveckej fakulty si 20. výročie úmrtia Alexandra Avenaria uctili aj na Trnavskej univerzite v Trnave konferenciou s názvom Pocta Alexandrovi Avenariusovi. Konferencia sa konala 26. novembra 2024 v Študentskom domove Petra Pazmáňa a vystúpili tam slovenskí odborníci v oblasti historických vied. Profesorovi Avenariovi bola slávnostne odovzdaná plaketa Slovenskej historickej spoločnosti pri SAV in memoriam.

 Monografie 
 1974 – Die Awaren in Europa
 1992 – spoluautor kolektívneho diela Dějiny Byzance (Praha, Academia, 1992 ISBN 80-200-0454-8)
 1992 – Byzantská kultúra v slovanskom prostredí v VI. – XII. storočí.  ISBN 80-224-0359-8
 1998 – Byzantský ikonoklazmus: storočie zápasu o ikonu. Bratislava, Veda ISBN 80-224-0582-5
 2000 – Byzantinische Kultur und die Slawen
 2016 – Byzantský zápas o ikonu : o problematike východoeurópskeho symbolizmu. Prešov: Prešovská univerzita, Pravoslávna bohoslovecká fakulta, 2016. ISBN 978-80-555-1571-7.

 Referencie 

 Externé odkazy 

 životopis na stránke FF UK 

Kategória:Slovenskí historici
Kategória:Slovenskí byzantológovia
Kategória:Slovenskí univerzitní profesori
Kategória:Pracovníci Slovenskej akadémie vied
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Martina